Wallace D. Wattles

Istou

cestou

Tajomstvo, ako dostať to,
po čom túžite

k bohatstvu

Ukážka z elektronickej knihy

Istou cestou k bohatstvu

Wallace D. Wattles

The Science of Being Well

Slovak Edition: © Citadella, 2012

Translation: © Ing. Ján Dulla, 2012

Grafická úprava a obálka: Ing. arch. Marek Kacvinský

Jazyková úprava a redakcia: PhDr. Jana Oršulová

Vydalo vydavateľstvo Citadella

v roku 2012

Distribúciu zabezpečuje:

PARTNER TECHNIC spol. s.r.o.

Nám. slobody 17

811 06 Bratislava

tel.: 004212 524 978 96

email: info@partnertechnic.sk

ISBN 978-80-970875-8-6

Vytvorenie elektronickej verzie Dibuk, s. r. o., 2015

„Keď neuspejete, je to preto,
že ste si nežiadali dosť.
Nedajte sa odradiť a určite k vám príde niečo väčšie, než hľadáte.“

Istou

cestou

k bohatstvu

PRVÁ KNIHA

PREDSLOV

Táto kniha je pragmatická, nie filozofická. Je praktickým návodom, nie výkladom o teóriách. Určená je ľuďom, ktorých najnaliehavejšou potrebou je mať peniaze; ľuďom, ktorí si želajú najskôr zbohatnúť a filozofovať chcú až potom. Je pre tých, ktorí si zatiaľ nenašli čas, možnosti ani príležitosť, zahĺbiť sa do štúdia metafyziky, chcú však výsledky a sú ochotní prijať vedecké závery ako základ svojho konania bez toho, aby sa zaoberali všetkými postupmi, ktoré k týmto záverom viedli.

Od čitateľa sa očakáva, že zásadné tvrdenia bude prijímať rovnako ako zákony o elektrine, keby o nich hovorili Marconi alebo Edison; a keď im uverí, dokáže ich pravdivosť tým, že podľa nich bude bez obáv a váhania konať. Isto zbohatne každý, kto to urobí; pretože je tu použitá exaktná veda, zlyhanie je vylúčené. Pre tých, ktorí si želajú skúmať filozofické teórie a získať pre vieru logický základ, budem citovať niektoré autority.

Monistická teória univerza – teória, že Jedno je Všetko a Všetko je Jedno; že jedna Substancia sa prejavuje ako zdanlivo mnoho prvkov materiálneho sveta – má hinduistický pôvod a za posledných dvesto rokov si našla cestu do spôsobu myslenia západného sveta. Tvorí základ všetkých orientálnych filozofií a tiež filozofií Descarta, Spinozu, Leibniza, Schopenhauera, Hegela a Emersona.

Čitateľovi, ktorý by hľadal tieto filozofické základy, radím prečítať si Hegela a Emersona.

Pri písaní tejto knihy som obetoval všetko v prospech zrozumiteľnosti a jednoduchosti štýlu, ktorému budú všetci rozumieť. Opísaný spôsob konania vychádzal z filozofických záverov; bol dôkladne odskúšaný aj praktickým experimentom – funguje. Ak sa chcete dozvedieť, ako som k týmto záverom prišiel, prečítajte si diela uvedených autorov; a chcete zbierať plody ich filozofií v súčasnej praxi, prečítajte si túto knihu a konajte tak, ako vám káže.

Autor

1. KAPITOLA

PRÁVO
BYŤ BOHATÝ

Nech sa chudoba chváli akokoľvek, faktom je, že človek nemôže žiť naozaj úplný a úspešný život, ak nie je bohatý. Nikto nemôže maximálne rozvinúť svoj talent alebo dušu, ak nemá dosť peňazí, lebo na rozvinutie duše a rozvoj svojho talentu musí používať mnoho vecí a tie nemôže mať, pokým nemá peniaze, za ktoré by si ich kúpil.

Človek rozvíja svoju myseľ, dušu a telo používaním vecí a spoločnosť je organizovaná tak, že ak sa chceme stať vlastníkmi vecí, musíme mať peniaze. Základom všetkého ľudského pokroku preto musí byť veda o tom, ako zbohatnúť.

Cieľom celého života je rozvoj a všetko živé má neodškriepiteľné právo na maximálny rozvoj, aký je schopné dosiahnuť.

Právo človeka na život znamená jeho právo na slobodné a ničím neobmedzované používanie všetkých vecí nevyhnutných na jeho čo najplnší mentálny, duchovný a fyzický rozvoj; inými slovami: Človek má právo byť bohatý.

V tejto knihe nebudem hovoriť o bohatstve v prenesenom význame; byť naozaj bohatý neznamená uspokojiť sa s málom. Nikto by sa nemal uspokojiť s málom, pokiaľ je schopný užívať si a tešiť sa z viac. Zámerom Prírody je pokrok a rozvoj života a každý človek by mal mať všetko, čo môže prispieť k moci, elegancii, kráse a bohatosti života. Uspokojiť sa s málom je hriech.

Človek, ktorý má všetko, čo potrebuje na to, aby prežil celý život podľa svojich schopností, je bohatý; a nikto, kto nemá kopu peňazí, nemôže mať všetko, čo chce. Život natoľko pokročil a je taký zložitý, že aj ten najobyčajnejší muž alebo žena potrebujú značnú dávku bohatstva, aby mohli žiť spôsobom, ktorý sa k úplnosti aspoň približuje. Každý človek prirodzene túži stať sa všetkým, čím je schopný sa stať; táto túžba realizovať vrodené možnosti je súčasťou ľudskej povahy; nemôžeme sa ubrániť túžbe byť všetkým, čím môžeme byť. Úspech v živote znamená, že sa stanete tým, čím chcete byť. Tým, čím chcete byť, sa môžete stať iba používaním vecí a veci môžete voľne používať iba vtedy, keď sa stanete natoľko bohatí, aby ste si ich mohli kúpiť. Pochopenie vedy o tom, ako zbohatnúť, je preto najdôležitejšie zo všetkých vedomostí.

Človek rozvíja svoju myseľ, dušu a telo používaním vecí a spoločnosť je organizovaná tak, že ak sa chceme stať vlastníkmi vecí, musíme mať peniaze.

Na túžbe byť bohatý, nie je nič zlé. Túžba po bohatstve je v skutočnosti túžbou po bohatšom a plnšom živote; a táto túžba je chvályhodná. Človek, ktorý netúži žiť plnší život, nie je normálny. A nenormálny je aj človek, ktorý netúži mať dosť peňazí, aby si mohol kúpiť všetko, po čom túži.

Sú tri dôvody, pre ktoré žijeme; žijeme pre telo, žijeme pre myseľ a žijeme pre dušu. Žiaden z nich nie je lepší či posvätnejší; všetky sú rovnako žiaduce a ani jeden z nich – telo, myseľ alebo duša – nemôže žiť naplno, ak je niektorá z ostatných ukrátená o plný život a možnosť vyjadrenia. Nie je správne ani vznešené žiť iba pre dušu a popierať myseľ alebo telo; a je chybou žiť iba pre intelekt a popierať telo či dušu.

Všetci poznáme ohavné dôsledky žitia len pre telo a popierania mysle a duše. Vidíme, že skutočný život znamená úplné vyjadrenie všetkého, čo človek dokáže vyjadriť prostredníctvom tela, mysle a duše. Môže si hovoriť čo chce, nikto nemôže byť naozaj šťastný a spokojný, ak jeho telo nežije naplno a pokým to neplatí aj o jeho mysli a duši. Tam, kde je nevyjadrená možnosť alebo neuskutočnený cieľ, tam je neuspokojená túžba. Túžba je schopnosť hľadajúca vyjadrenie alebo činnosť, ktorá hľadá naplnenie.

Práve používaním materiálnych vecí nachádza človek úplný život pre svoje telo, rozvíja svoju myseľ a odhaľuje svoju dušu. Preto je veľmi dôležité byť bohatý.

Človek nemôže plne žiť v tele bez dobrého jedla, pohodlného oblečenia, teplého prístrešia a bez oslobodenia od nadmernej driny. Odpočinok a zotavenie sú pre jeho fyzický život rovnako dôležité.

Jeho myseľ nemôže plne žiť bez kníh a bez času venovaného ich štúdiu, bez možnosti cestovať a pozorovať, bez intelektuálneho spoločenského styku.

Ak chce človek naplno žiť v mysli, potrebuje mať intelektuálne rozptýlenia, potrebuje sa obklopovať umeleckými a krásnymi predmetmi, ktoré je schopný používať a oceniť.

Ak chce človek žiť naplno v duši, musí milovať. A láska je cit, ktorému chudoba nepraje.

Najväčšie šťastie človek prežíva, keď preukazuje láskavosti tým, ktorých má rád; láska sa najprirodzenejšie a najspontánnejšie prejavuje v dávaní. Ten, kto nemá čo dať, nemôže zastávať úlohu ako manžel, otec, občan ani človek. Práve používaním materiálnych vecí človek nachádza plný život pre svoje telo, rozvíja si myseľ a odkrýva svoju dušu. Byť bohatý je preto pre človeka veľmi dôležité.

Túžba byť bohatý je úplne v poriadku. Ak ste normálny človek, nemôžete sa tomu ubrániť. Je úplne správne, keď budete venovať najvyššiu pozornosť Vede o tom, ako zbohatnúť, pretože je to najušľachtilejšie a najpotrebnejšie zo všetkých študijných odvetví. Ak toto odvetvie zanedbáte, zanedbáte aj svoje povinnosti voči sebe, voči Bohu a ľudstvu; lebo Bohu a ľudstvu preukážete najväčšiu službu vtedy, keď zo seba vydáte maximum.

2. KAPITOLA

EXISTUJE VEDA O TOM, AKO ZBOHATNÚŤ

Veda o tom, ako zbohatnúť, existuje. Patrí k exaktným vedám, rovnako ako algebra alebo aritmetika. Sú isté zákony, ktoré riadia proces získania bohatstva; a každý človek, ktorý sa tieto zákony naučí a riadi sa nimi, s matematickou istotou zbohatne.

Vlastníctvo peňazí a majetku je výsledkom vykonávania vecí Istým spôsobom. Tí, ktorí týmto Istým spôsobom konajú, či už zámerne alebo náhodne, bohatnú; zatiaľ čo tí, ktorí tak nerobia – bez ohľadu na to, ako ťažko pracujú alebo aké sú ich schopnosti, zostávajú chudobní. Je prírodným zákonom, že podobné príčiny vždy vyvolávajú podobné následky; a preto každý človek, ktorý sa naučí robiť veci Istým spôsobom, spoľahlivo zbohatne.

Pravdivosť uvedeného tvrdenia dokazujú nasledovné skutočnosti:

Zbohatnutie nezávisí od prostredia, lebo keby to tak bolo, zbohatli by všetci ľudia v určitých obciach; bohatí by boli všetci ľudia z jedného mesta, a tí z ostatných miest by boli všetci chudobní; alebo obyvatelia jedného štátu by si užívali bohatstvo, kým tí zo susedného štátu by žili v chudobe. Lenže všade vidíme žiť bohatých po boku chudobných v rovnakom prostredí a často ich vidíme pracovať v rovnakých povolaniach. Keď sú dvaja ľudia z rovnakej oblasti v rovnakom povolaní a jeden bohatne, kým druhý zostáva chudobný, dokazuje to, že bohatnutie nezávisí hlavne od prostredia. Niektoré prostredia sú možno priaznivejšie než iné, ale keď dvaja ľudia v rovnakom povolaní žijú v tej istej obci a jeden bohatne, kým druhému sa nedarí, naznačuje to, že získavanie majetku je výsledkom vykonávania vecí Istým spôsobom.

Bohatstvo a majetok je výsledkom vykonávania vecí Istým spôsobom.

A ďalej, schopnosť robiť veci týmto Istým spôsobom nie je výhradne vecou talentu, lebo mnohí ľudia s veľkým talentom zostávajú chudobní, kým iní, s menším talentom, bohatnú.

Pri štúdiu ľudí, ktorí zbohatli, zistíme, že sú len priemerní, že nemajú o nič väčší talent ani schopnosti než iní ľudia. Zjavne sa nestali bohatými vďaka svojmu talentu a schopnostiam, ktoré iným chýbajú, ale preto, lebo náhodou robia veci Istým spôsobom.

Získanie bohatstva nie je výsledkom sporenia či „šetrnosti“; mnohí prehnane šetrní ľudia sú chudobní, kým tí, čo rozhadzujú, často bohatnú. Bohatstvo neprináša ani konanie vecí, ktoré nedokážu robiť iní; lebo dvaja ľudia v rovnakom povolaní robia často skoro to isté a jeden bohatne, kým druhý zostáva chudobný alebo zbankrotuje.

Z tohto vyplýva, že bohatnutie je výsledkom konania Istým spôsobom. Ak je bohatnutie výsledkom konania Istým spôsobom a ak podobné príčiny vyvolávajú podobné následky, potom sa môže stať bohatým každý človek, ktorý dokáže konať takým spôsobom a celá záležitosť potom spadá do sféry exaktnej vedy.

Vyvstáva tu otázka, či tento Istý spôsob nemôže byť natoľko ťažký, že ním dokáže konať iba málo ľudí. Nemôže to byť pravda, lebo sme videli, že tu ide o prirodzenú schopnosť. Bohatnú talentovaní ľudia a bohatnú aj hlupáci; bohatnú ľudia s oslnivým intelektom a bohatnú aj tí veľmi hlúpi; bohatnú ľudia fyzicky silní a bohatnú aj slabí a chorľaví. Určitý stupeň schopnosti myslieť a chápať je, pravdaže, nevyhnutný; ale keďže ide o prirodzenú schopnosť, zbohatnúť môže určite každý človek, ktorý má toľko rozumu, aby dokázal čítať a chápať tieto slová.

Zbohatnúť môže určite každý človek, ktorý má toľko rozumu, aby vedel čítať a chápať tieto slová.

Videli sme tiež, že bohatnutie nezávisí od prostredia. Určitý význam poloha má; človek nemôže čakať, že bude úspešne obchodovať uprostred Sahary.

Proces získavania bohatstva zahŕňa nevyhnutnosť stýkať sa s ľuďmi a potrebu byť tam, kde sú ľudia, s ktorými sa možno stretať; a ak majú títo ľudia sklon konať spôsobom, akým chcete vy, tým lepšie. Ale to je ohľadom prostredia všetko. Ak vo vašom meste či štáte môže zbohatnúť ktokoľvek iný, potom môžete aj vy.

Opäť to nie je záležitosťou výberu konkrétneho odboru podnikania alebo povolania. Ľudia bohatnú v každej oblasti podnikania a v každom povolaní; zatiaľ čo ich susedia v rovnakom povolaní zostávajú chudobní.

Pravdou je, že najviac sa vám bude dariť v oblasti, ktorú máte radi a ktorá vám je sympatická; a ak máte určité dobre rozvinuté vlohy, bude sa vám najlepšie dariť tam, kde sa používanie týchto vlôh vyžaduje.

Tiež sa vám bude najlepšie dariť v odbore, ktorý je primeraný k vašej lokalite; predajni zmrzliny sa bude lepšie dariť v teplom podnebí než v Grónsku a lov lososov bude úspešnejší na severozápade než na Floride, kde lososy nie sú.

Odhliadnuc od týchto všeobecných obmedzení, zbohatnutie nezávisí od toho, či sa zamestnáte v nejakom konkrétnom povolaní, ale od toho, či sa naučíte konať Istým spôsobom. Ak teraz podnikáte a všetci vo vašom okolí v rovnakej oblasti obchodovania bohatnú a vy nie, je to preto, že nekonáte rovnakým Spôsobom, ako tí ostatní.

Na ceste k zbohatnutiu nemôže prekážať nedostatok kapitálu. Je pravda, že s kapitálom je rast ľahší a rýchlejší; ale človek s kapitálom už bohatý je a nepotrebuje uvažovať, ako sa stať bohatým. Bez ohľadu na to, aký ste chudobný, ak začnete konať Istým spôsobom, začnete bohatnúť a začnete mať kapitál. Získanie kapitálu je časťou procesu bohatnutia; a časťou výsledku, ktorý pravidelne nasleduje po tom, čo konáte Istým spôsobom. Možno ste najchudobnejším človekom kontinentu a ste veľmi zadlžený; možno nemáte nijakých priateľov, vplyv ani zdroje; no ak začnete konať týmto spôsobom, nevyhnutne musíte začať bohatnúť, lebo podobné príčiny musia vyvolávať podobné následky. Ak nemáte kapitál, môžete ho získať; ak ste v nesprávnej oblasti podnikania, môžete sa dostať do tej správnej; ak ste na nesprávnom mieste, môžete sa dostať na správne; a môžete to dokázať tým, že začnete vo svojej súčasnej oblasti pôsobenia a vo svojom súčasnom bydlisku konať Istým spôsobom, ktorý prináša úspech.